नीरज दे ख्यालें च डुब्बी दी डॉली ने सैह्बन गै दिक्खेआ जे उसदे पापा दी कार लॉन च आई गेई ऐ ते ओह्दे चा मम्मी बाह्र निकला करदी ऐ। चबातै कन्नै उसदा मूंह् बकोई गेआ। सत्येन ते अरुणा कन्नै-कन्नै खड़ोइयै डॉली बल्ल दिखदे होई मुस्कारन लगे। फ्ही ओह बल्लें-बल्लें ओह्दे पास्सै औन लगे। डॉली उम्बलियै उट्ठी खड़ोती। ओह्दे हत्था चा गुलदस्ता ख’ल्ल डिग्गी पेआ ते "मम्मी" आक्खियै ओह् अरुणा आह्ले पास्सै नस्सी। अरुणा ने उसी छाती कन्नै लाई लेआ। उस्सै बेल्लै ओह्दियां नजरां सत्येन दियें नजरें कन्नै मिलियां। दौनें दियें नजरें च इक्कै भाव हा जे एह् नाटक तोड़ चाढ़ना गै पौग।